Broj: 711-I-1-M-159-21/22-02-19

Zagreb, 16. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Sandre Krtalić, imenovane predsjednice Povjerenstva za fiskalnu politiku, za davanjem mišljenja Povjerenstva,** na 152. sjednici, održanoj dana 16. prosinca 2021.g. daje sljedeće

**MIŠLJENJE**

**Sukladno odredbama članka 8. stavka 1. ZSSI-a Sandra Krtalić, imenovana predsjednica Povjerenstva za fiskalnu politiku, obvezna je u roku od 30 dana od dana stupanja na dužnost podnijeti Povjerenstvu izvješće o imovinskom stanju dužnosnika.**

Obrazloženje

Zahtjev za davanjem mišljenja Povjerenstva podnijela je Sandra Krtalić, imenovana predsjednica Povjerenstva za fiskalnu politiku. U Povjerenstvu je zahtjev zaprimljen 9. prosinca 2021. pod poslovnim brojem 711-U-5801-M-159/21-01-4, povodom kojeg se vodi predmet broj M-159/21.

Člankom 3. stavkom 2. ZSSI-a propisano je da se odredbe ovog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Člankom 20. stavkom 1. Zakona o fiskalnoj odgovornosti („Narodne novine“, broj 111/18) propisano je da je da je predsjednik Povjerenstva dužnosnik u smislu propisa kojima se uređuje sprječavanje sukoba interesa.

Sandra Krtalić imenovana je na dužnost predsjednice Povjerenstva za fiskalnu politiku od strane Hrvatskog sabora, Odlukom o imenovanju KLASA: 021-13/21-07/6 na sjednici 12. studenog 2021.g.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Imenovana predsjednica Povjerenstva za fiskalnu politiku, Sandra Krtalić u zahtjevu navodi kako je na sastanku s predstojnikom Ureda predsjednika Hrvatskog sabora, dogovorena mogućnost privremenog korištenja adrese - Demetrova ulica 15, Zagreb - za potrebe ustrojavanja Povjerenstva za fiskalnu politiku, koja će omogućiti obavljanje potrebnih radnji vezanih za registraciju Ureda Povjerenstva te korištenje sredstava osiguranih u državnom proračunu za njegov rad. Nadalje, navodi da je prema Zakonu o fiskalnoj odgovornosti, čl. 20. st. 1. kao predsjednica Povjerenstva dužnosnik u smislu propisa kojima se uređuje sprječavanje sukoba interesa, ali postavlja upit je li dužnosnica i u smislu Zakona o obvezama i pravima državnih dužnosnika („Narodne novine“, broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11,22/13, 102/14, 103/14, 03/15, 93/16, 44/17, 66/19). Nadalje, ističe da je člankom 20. st. 5. Zakona o fiskalnoj odgovornosti (NN 111/18) propisano da se na predsjednika Povjerenstva odgovarajuće primjenjuju opći propisi o radu, pa moli tumačenje i mišljenje u svezi istog. Navodi i da je do stupanja na dužnost predsjednice Povjerenstva za fiskalnu politiku na puno radno vrijeme, zaposlena pri Sveučilištu Jurja Dobrile u Puli (na sastavnici Sveučilišta: Fakultetu ekonomije i turizma ,,dr. Mijo Mirković“), gdje radi na radnom mjestu redovite profesorice u trajnom zvanju (sa Sveučilištem ima sklopljen Ugovor o radu na neodređeno vrijeme s punim radnim vremenom i pripadajuću Odluku o izboru u znanstveno-nastavno zvanje na radno mjesto I. vrste - redoviti profesor u trajnom zvanju) te ostvaruje pravo na plaću na navedenoj instituciji. Hrvatski sabor ju je imenovao za predsjednicu Povjerenstva za fiskalnu politiku. U skladu s čl. 8. Zakona o sprječavanju sukoba interesa (pročišćeni tekst zakona, NN 26/11,12/12, 126/12, 48/13, 57/15, 98/19) koji navodi da su „dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan“, postavlja upit u kojem vremenu je dužna popuniti i predati imovinsku karticu, s obzirom da Ured još uvijek nije službeno registriran kao tijelo pri DSZ-u, niti je u njemu zaposlena.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. stavkom 1. ZSSI-a propisano je da u izvješće iz članka 8. ovog Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik dužan prijaviti prema ovome Zakonu.

Povjerenstvo ističe kako, sukladno citiranim odredbama ZSSI-a, imenovana predsjednica Povjerenstva za fiskalnu politiku dužna podnijeti Povjerenstvu izvješće o imovinskom stanju dužnosnika u roku 30 dana od dana stupanja na dužnost, a budući da Zakonom o fiskalnoj odgovornosti nije predviđeno da samim imenovanjem postaje dužnosnica.

U odnosu na pitanja vezana uz status dužnosnice sukladno Zakonu o obvezama i pravima državnih dužnosnika te Zakonu o radu Povjerenstvo ističe kako tumačenje navedenih zakona ne spada u njegovu nadležnost te se stoga upućuje predsjednicu Povjerenstva za fiskalnu politiku da se za navedeno obrati Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Sandra Krtalić, putem e-maila
2. Objava na internetskoj stranici Povjerenstva
3. Pismohrana